นัดเพื่อนไปทานข้าวกัน เพื่อนบอกว่าอยากซดซุปร้อนๆ เราเลยชวนไปทานชาบู-สุกี้ดีกว่า ซึ่งธรรมดาแล้วอาหารแนวนี้ไม่ค่อยได้ทาน ยกเว้น MK เพราะรู้สึกว่ามีแต่เนื้อสัตว์ เราทานเนื้อสัตว์ไม่เยอะอยู่แล้ว ชอบแนวผักมากกว่า เลยแทบไม่ได้ไปร้านแบบนี้เลย นานๆมาเปลี่ยนบรรยากาศลองไปทานดูบ้างก็ดีเหมือนกัน

Nabezo premium ก็เป็นร้านชาบู-สุกี้ยากี้ที่อยูในเครือเดียวกับ Mo-Mo-Paradise แต่จะแตกต่างที่จะใช้ของพรีเมี่ยมอย่างเช่นเนื้อวัว ปูฮอกไกโดมาให้บริการ เป็นต้น

บรรยากาศร้านก็จะออกแนวมืดๆหน่อย สามารถเลือกนั่งได้หลายโซน ก่อนมาก็โทรจองที่นั่งไว้ค่ะ พนักงานก็พูดจาดี แบบแตกต่างจากร้านอื่น รู้ได้เลยว่าร้านเทรนพนักงานมาดี

เมนูที่ได้ชิม

-Taraba-Kani (King Crab) and Avocado Salad ราคา 450 บาท++ (4/5)
เห็นราคาเซตปูทาระบะแล้ว ไม่ไหวค่ะ เซตละ 2400++ ไม่สู้ เลยสั่งสลัดที่ใส่ปูทาระบะมาแทน ^^ ปูก็หวานดีนะ ทานคู่กันกับผักสลัดที่ใส่อโวคาโด โรยหน้าด้วยไข่กุ้งและมันทอดกรอบ คลุกเคล้ากับน้ำสลัดรสออกเปรี้ยวๆก็เข้ากันดี

-Taraba-Kani (King Crab) Cream Croquette ราคา 450 บาท++ (4/5) 
มีให้มา 2 ชิ้น ทอดได้ไม่อมน้ำมันดี ไส้ก็รสครีมมี่ๆ ไม่ค่อยรู้สึกถึงปูเท่าไหร่ แต่โดยรวมถือว่าดี แต่ 2 ชิ้นราคาเท่านี้ก็ไม่ค่อยคุ้มค่ะ

เรามากัน 5 คนก็มี 2 หม้อซึ่งก็เลือกเอาทั้งชาบูและสุกี้ยากี้ เราไม่ทานเนื้อกันก็เลยสั่งแต่ชุดหมูคุโรบูตะมาค่ะ

Kuro-Buta Course ราคา 690 บาท++ ราคาต่อคน

ทั้งเซตชาบูและสุกี้ของในเซตก็จะมี Appetizer / Meat /Vegetables & Dessert ที่เหมือนกัน สิ่งที่แตกต่างกันก็คือ Meal โดยจะเสิร์ฟตอนหลังทานชาบูและสุกี้เสร็จ เป็นมื้อปิดท้ายก่อนทานขนมหวาน

+Omakaze appetizer

มี 3 อย่าง ปลาแซลม่อนย่าง แล้วก็ของทอด ของนึ่ง จำไม่ค่อยว่าอะไร แต่โดยรวมก็ใช้ได้ค่ะ

+หมู Kuro-Buta ขนาด 100 กรัม
หมูสไลด์มาถาดใหญ่เลยทีเดียว เรากินคนเดียวไม่หมดแน่นอน กินอย่างมากก็คงไม่ถึงครึ่งค่ะ เยอะจริงๆ ใครชอบทานเนื้อสัตว์เยอะๆคงจะถูกใจ เนื้อหมูบางดี แถมนุ่มอีกด้วย

+ผัก เติมได้ไม่อั้น มีทั้งผักใขเขียว เห็ดนานาชนิด เต้าหู้ เส้นอูด้ง เส้นต่างๆ ฟักทองญี่ปุ่น โกโบ เยอะแยะมากมาย เลือกไม่ถูกเลย

+Shabu Meal: 1 group 1 choice  - Zousui with egg, Ramen or Udon
เราเลือก Zousui with egg ซึ่งก็คือข้าวต้มใส่ลงในน้ำซุปชาบูที่เราทานเสร็จ ต้มข้าวแล้วใส่ไขคนให้เข้ากัน โรยด้วยด้วยผักและสาหร่าย รสชาติดีมากกลมกล่อม ช้าว ไข่ ผสมกับรสชาติน้ำซุปคือลงตัวจริงๆ ขนาดตอนที่ทานนั้นก็อิ่มมากแล้ว แต่พอได้ลองชิมข้าวต้มสไตล์ญี่ปุ่นนี่ถูกใจมาก คือทานจนหมดถ้วย พุงนี้แน่นมากกกกก

+Sukiyaki Meal: 1 group 1 choice   - Beef Ochazuke or Udon
Ochazuke ก็คือการเทชาลงไปในข้าวสวยเพื่อทำเป็นข้าวต้มค่ะ เราไม่ทานเนื้อกันก็เลยเลือกอุด้งมาแทน อุด้งเส้นหนึบๆดี ทานกับน้ำสุกี้ก็ใช้ได้อยู่

+ขนมหวาน (3/5)

-Matcha Warabi-mochi ไม่ค่อยนุ่มเท่าไหร่ รสหวานกลางๆ

-Shiratama-anmitsu ทานแล้วก็ไม่ค่อยโดน ชอบอันนี้น้อยสุด

-Ice-cream ดีสุดในบรรดา 3 อย่าง

ขนมหวานก็เลือกได้คนละอย่างค่ะ เท่าที่ชิมมาแล้วเราสอบไอติมรสเกาลัดที่สุด ส่วนขนมอย่างอื่นเราว่าเฉยๆ ถ้าใครชอบแนวนี้ แนะนำให้ไปทานที่ Mitsumori จะรู้สึกฟินกว่านี้มากๆ อร่อยกว่าเยอะ

-น้ำเปล่า ราคา 60 บาท++
โดยรวมถือว่าอร่อย และอิ่มมากกกกก ไม่เคยอิ่มอย่างนี้มาเกือบ 10 ปี คือขาดสติในการกินเยอะไปหน่อย อย่างว่าเติมผัก เค้าหู้ เห็ดได้ไม่อั้น เราเลยทานเพลินๆ ส่วนเพื่อนๆก็บอกว่าอิ่มเช่นกัน แต่ถ้าเลือกได้เพื่อนชอบแบบ Mo-Mo มากกว่า คือถูกกว่า หมูก็ไม่ต่างกันค่ะ เราเคยทานโมโม่มานานมากแล้วเลยจำไม่ได้ว่าต่างกันตรงไหน

เราขอบเซตสุกี้มากกว่าชาบู ชอบซุปเค็มๆ ชอบที่ปรับระดับความเค็มของซุปได้ ถ้าเค็มไปก็เติมน้ำซุป จืดไปก็เติมน้ำซอสเพิ่มได้

ส่วนการบริการก็ถือว่าดีเยี่ยม พนักงานชาวต่างชาติคอยยืนอยู่ใกล้ๆโต๊ะ เรียกใช้บริการได้งานดี รวดเร็ว ทันใจดีค่ะ แต่ถ้าพูดถึงราคาแล้วก็ถือว่าแพงไปนิดค่ะ